**Aurelio Juri**

**Govor na protivojnem shodu NE v mojem imenu! v Ljubljani 16. novembra 2024**

Pozdrav iz Kopra.

Dovolite, da začnem z zadnjo iz serje »Naj razume kdor lahko?!«. Republika Slovenija se zgraža nad sklepom občine Gorica, da naslova »častnega občana« Benitu Mussoliniju ne odvzame (mimogrede, postal je častni občan tudi Pirana, tam daleč nazaj, v dvajsetih letih prejšnjega stoletja, pa ne vem, ali so mu naslov preklicali?!), a poveličevanju nacifašizma ne nasprotuje. Na Generalni skupščini Združenih narodov je namreč glasovala proti resoluciji, ki obsoja tovrstno glorifikacijo, skupaj s 54 zahodnimi članicami svetovne organizacije. No, kljub temu je bila, hvala svetovnemu jugu, resolucija sprejeta – 116 glasov ZA. Zapisali smo se torej med države, ki jih nacifašizem ne moti. In to z »levosredinsko« vlado. In to vsi Evropejci (razen Srbije), ki so med nacifašizmom najbolj trpeli.

Kako to? Domnevam, ker predlagatelj ni bil pravi – predlagala jo je namreč Ruska federacija. Noro! Še dokaz več o tem, kam nas vodi čedalje globlji umski deficit, ki v zadnjem obdobju razsaja med zahodnimi političnimi kastami.

A tudi sicer smo v tem času priče – mali mističen vložek – pohodu jezdecev Apokalipse, ki niso več le štirje, ampak mnogo več. In odmislim prvega, absolutnega in neukrotljivega – podnebje.

Celo vojsko so zbrali okoli sebe. Gre za odločevalce zadnje generacije.

Umeščam jih v tri kategorije: v tiste, ki dejansko odločajo, - zadnji prišlek Donald Trump -, v verujoče ali bogaboječe sledilce prvih in pa v one, ki bi radi tudi kaj svojega povedali in tu pa tam zavihajo nos ali celo stopijo iz vrste. Kje so naši? Rekel bi, da med drugo in tretjo skupino, a stopili iz vrste še niso.

Priznali smo Palestino, v Hramu miru udarjali po mizi, da bi spodili hudiča, se zgražali nad njegovim početjem, ga celo obsodili, a ukrepali proti njemu še nismo. Snovalcu genocida, kakršnega, z izjemo Ruande, še ni bilo po drugi svetovni vojni, nismo namenili doslej niti enega bolečega udarca, razen verbalnih, nad katerimi pa se Benjamin Netanyahu le posmehuje.

Ob neomajni podpori svojega prvega botra – ameriške administracije, kdorkoli jo že vodi – si lahko to privošči. In ker smo ji tudi mi zavezniki in prijatelji, dlje od kake bolj ostre besede ne gremo, ne upamo si iti. To je tudi cena članstva v Natu.

Tovrstnega zadržka pa nismo imeli proti Ruski federaciji, ko je februarja ’22 napadla Ukrajino. Niti poguma, da bi razumeli, zakaj je bila to storila. Od ZDA in vodstva Nata smo preprosto kupili ukrajinsko pravico po včlanitvi v zavezništvo in jo kot idioti branimo še danes, ko je skorajda vsakomur jasno, da je neuresničljiva, ker v opreki z varnostno arhitekturo, ki jo Evropa potrebuje, da bi znova živela v miru, in ki jo je proces širitve severnoatlantske druščine proti ruskim mejam sesul.

Takoj smo pristali na sankcije proti ne le Kremlju temveč vsem Rusom, na njihovo čim širšo in tesno izolacijo, na pomoč, tudi vojaško, Ukrajini, praktično na vse, kar so »veliki« odločali v Washingtonu in Bruslju. Enkrat nismo slišali v teh dveh letih in pol s poveljniških soban na Gregorčičevi ali Erjavčevi, pa tudi iz poslanskih skupin, razen z Levice, enega samega poziva vodilnim Nata in EU k temu, kar je na primer nedavno storil madžarski premier Orban: k poti v Moskvo in iskanju dialoga s Putinom.

Ne, Orbanovo iniciativo smo celo obsodili in na začetku tedna so si poslanci Svobode s podporo celotne koalicije – me čudi, da tudi SD-jevci in celo Levica - in opozicije na kolegiju predsednice parlamenta privoščili umik »do nadaljnjega« iz procedure, predloga Priporočil Vladi za prekinitev sodelovanja Slovenije v vojni v Ukrajini, ki ga je bil vložil poslanec Levice Miha Kordiš z 200 in več podpisi zainteresirane javnosti. Ker je bil akt vložen po vseh poslovniških pravilih, pomeni, da je umik nezakonit, oz. povsem politično motiviran in arbitraren ter kot tak obsodbe in zgražanja vreden, morda tudi ustavne presoje.

Naj sklenem. V tretjini časa, kolikor traja ruska agresija na Ukrajino, je izraelska vojska pobila v Palestini 4-krat več civilistov in 8-krat več otrok, kot je ruska to storila Ukrajincem.

Pravilo enakih standardov, ki da se jih držimo – pravi naš premier – bi terjalo z naše strani najmanj to, kar počnemo do Rusije, skupaj s ostalimi članicami Evropske unije ali tudi sami, z izločitvijo vred Izraela iz vseh športnih tekmovanj, pa ne bi imeli več nasilja, kakršnega smo videli v Amsterdamu minule dni.

Od državnega vrha zahtevamo danes tu zbrani, in mislim da ne zahtevamo preveč, da pozove glasno in jasno prijatelje v Washingtonu, Berlinu in Bruslju k prekinitvi dobav orožja Izraelu. Le tako se bo ta pokol ustavil.

Predsednica Republike, predsednik vlade, zunanja ministrica, ministrski zbor … storite vsaj to, storite že enkrat, kar je prav in nujno, kar vam povedo v belih rjuhah pokopana trupelca 16 tisočih otrok in klici preživelih, ki jim je dan za dnem ruska ruleta, oz. ne vedo, do kdaj bodo še dihali?! Ukrepajte! Prepričan sem, da vam bo sledil še kdo! Sicer bo madež sostorilstva, ker niste in ne boste storili vsega, kar bi lahko, da bi preprečili to klanje, padel tudi na vas.

Hvala za strpnost pri poslušanju.